نئچه ایل میللی چالیشماقدان سونرا ایلک دؤنه، ۱۳۷۶-ینجی ایلده، اردبیل شهرینین گوونلیک (اطلاعات) ادارهسی طرفیندن سورغولاماغا چاغیریلیر. اورایا گئتدیکدن سونرا هئچ بیر سورغو-سوالا (بازجویی) یازیلی اولاراق یانیت وئرمهدییی اوچون (بو توتوم هله دیرکی داوامی وار) دیندیرمنلرله (بازجو) ۸ ساعاتلیق دارتیشما و دیدیشمهلر یارانیر، و هدهلمهلردن (تهدید) سونرا سربست بوراخیلیر.
داها سونرا ایسه شهریور آییندا اورمو گؤلونون قورودولماغینا اعتراض اوچون اردبیل-ده چاغیریش وئرمهیه گؤره توتوقلانیب و ۲ آی گوونلیک ادارهسینین تک کامئرالی اوتاغیندا ساخلانیلیب، ۱۷ گون آجلیق ائیلمی کئچیریر و سونرا وثیقه گیروولوغو قارشیسیندا موقتی اولاراق آزادلیغا بوراخیلیر. عباس بی-ه دوزهدیلن ”بو دوسیا ایسه ۱ ایل حبس جزاسی ایله سونوجلانیر و اونو اردبیل و شیراز حبس خانالاریندا حبس ائدیرلر.“
۱۰ آی حبس جزاسی اجرا اولدوغو حالدا یئنی تشکیل تاپان دوسیادا انسانلاری محاربهیه سؤوق ائدیب اونلاری ساواشا قیجیقلاندیرماق (تحریک و تشویق مردم برای جنگ)، میللی تهلوکهسیزلییه قارشی گاماج آدلی قوروپو یارادیب و اؤیه اولاراق یؤنتمک (تشکیل، اداره و عضویت در گروه ضد امنیت ملی گاماج) و ایران دؤولتی علیهینه تبلیغات آپارماق (تبلیغ علیه نظام) سوچ عنوانلاری ایله، ایلکین محکمهده ۸ ایل حبس جزاسی و ۲ ایل یزد شهرینه سورگون ائدیلمه قراری وئریلیر. سونرا اردبیل محکمهسینین آپئلیاسیانین بیرینجی شعبهسی (شعبه یک تجدیدنظر دادگاه اردبیل) حبس جزاسینی ۱۵ ایله قدر آرتیریر آنجاق بو قانونسوز محکمه قراری ۲ ایلدن سونرا، عالی محکمه طرفیندن یئنیدن گؤزدن کئچیریلیر و ایلکین حؤکم یانی ۸ ایل حبس جزاسی و ۲ ایل سورگون حیاتی تصدیق اولونور.
azb_Arab azb_Arab azb_Arab